Il-Partit Nazzjonalista beda t-tħejjijiet tiegħu għall-festi tal-Indipendenza li din is-sena se jsiru Fuq il-Fosos tal-Furjana biex hekk ikun ċelebrat l-54 anniversarju minn dan l-aktar avveniment importanti fl-istorja politika reċenti ta’ pajjiżna. Il-Partit Nazzjonalista jrid li permezz ta’ dawn l-attivitajiet jilħaq firxa kbira ta’ nies u għalhekk irid li dawn ikunu festi għall-familja kollha… għan-nies kollha li bħala Maltin jingħaqdu flimkien biex jiċċelebraw dan l-anniversarju importanti. Clyde Pulì, is-Segretarju Ġenerali tal-Partit Nazzjonalista, f’kummenti ma’ il-mument fisser li fl-aħħar ġimgħat il-Partit Nazzjonalista beda bit-tħejjijiet tiegħu ħalli jorganizza b’suċċess il-festi tal-Indipendenza ta’ din is-sena. Hu qal li din is-sena dawn il-festi se jittellgħu bejn il-15 u l-20 ta’ Settembru u se jkunu joffru cocktail ta’ attivitajiet politiċi, soċjali, kulturali u ta’ divertiment biex hekk, xi ftit jew wisq, il-Partit Nazzjonalista jolqot il-gosti ta’ kulħadd. Clyde Pulì beda biex fisser li għall-Partit Nazzjonalista l-Indipendenza għandha sinifikat mill-aktar importanti. Kienet kisba mill-aktar fundamentali għall-mixja li pajjiżna ried jagħmel. Iżda l-kisba tal-Indipendenza setgħet isseħħ biss grazzi għall-viżjoni li kellhom missirijietna, fosthom Missier Malta Indipendenti Ġorġ Borg Olivier li ħadem u stinka qatigħ biex ġab dan l-akkwist ferm importanti għal pajjiżna. Il-Partit Nazzjonalista llum irid li dan l-anniversarju jkompli jkun iċċelebrat bil-kbir u għalhekk irid li għal darb’oħra jtella’ dawn l-attivitajiet Fuq il-Fosos tal-Furjana li issa saru post sinonimu mal-attivitajiet tal-Indipendenza. Hu qal li l-qofol ta’ dawn l-attivitajiet se jkun il-mass meeting fil-lejla tal-20 ta’ Settembru fejn il-kelliem prinċipali se jkun il-Kap tal-Partit, Adrian Delia. Madankollu tul il-jiem tal-festi Fuq il-Fosos il-Partit Nazzjonalista qed jaħseb biex jorganizza diskussjonijiet politiċi dwar temi veri, kultura u divertimenti, il-Festival Kanzunetta Inipdendenza… kif ukoll ħafna stands bl-ikel u x-xorb biex l-atmosfera tkun waħda tassew ideali għall-familja kollha. Clyde Pulì sostna li l-Partit Nazzjonalista jrid li l-ambjent li jinħoloq Fuq il-Fosos tul dawn l-attivitajiet ikun wieħed mill-aktar pożittiv u hu għalhekk li l-Partit Nazzjonalista se jkun qed jistieden lill-Maltin kollha – Nazzjonalisti u Laburisti – biex flimkien jiltaqgħu, jitkellmu u jiddiskutu, jieklu u jixorbu xi ħaġa flimkien u f’ambjent sajfi jgħaddu dawn is-serati sbieħ bħala poplu wieħed. Hu qal li fil-ġimgħat li ġejjin il-Partit Nazzjonalista se jkun qed jitkellem aktar dwar dawn l-attivitajiet importanti fil-kalendarju tal-attivitajiet tal-Partit Nazzjonalista anki għaliex permezz ta’ dawn l-attivitajiet il-Partit Nazzjonalista se jkun qed jibda l-mixja tiegħu lejn l-elezzjonijiet tal-Kunsilli Lokali u tal-Ewro Parlamentari Maltin li se jsiru fi żmien inqas minn sena oħra. Naturalment il-proġett tal-Partit Nazzjonalista jibqa’ dak marbut mal-Elezzjoni Ġenerali tal-2022, iżda sadattant il-Partit Nazzjonalista jrid jaħdem u jistinka biex ikompli jġib ‘il quddiem l-interessi tal-Partit biex hekk il-Partit Nazzjonalista jkompli jissaħħaħ u jinbena ħalli fil-mument opportun ikun tassew alternattiva serja għall-gvern tal-ġurnata.